B. Bugár, podpredseda NR SR: (2002-06-27):
Teraz dávam slovo určenému spoločnému spravodajcovi z ústavnoprávneho výboru poslancovi Ladislavovi Pittnerovi a prosím ho, aby informoval Národnú radu o výsledku prerokovania tohto návrhu v jednotlivých výboroch, ako aj o stanovisku gestorského výboru. Nech sa páči, pán poslanec. L. Pittner, poslanec: Ďakujem. Vážený pán podpredseda, vážená Národná rada, dovoľte mi uviesť spoločnú správu výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 (tlač 1516), vo výboroch Národnej rady Slovenskej republiky v druhom čítaní. Ústavnoprávny výbor Národnej rady Slovenskej republiky ako gestorský výbor k vládnemu návrhu zákona, ktorým sa mení a dopĺňa zákon č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 (ďalej len „gestorský výbor“), podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky. Národná rada Slovenskej republiky uznesením č. 2155 z 21. mája 2002 pridelila vládny návrh zákona, ktorým sa mení a dopĺňa zákon č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 (tlač 1516), na prerokovanie Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre obranu a bezpečnosť. Výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona podľa § 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov. Vládny návrh zákona, ktorým sa mení a dopĺňa zákon č. 105/2002 Z. z. o poskytnutí jednorazového finančného príspevku príslušníkom československých zahraničných alebo spojeneckých armád, ako aj domáceho odboja v rokoch 1939 – 1945 (tlač 1516), odporúčali Národnej rade Slovenskej republiky schváliť výbory, ktorým bol pridelený: Ústavnoprávny výbor Národnej rady Slovenskej republiky uznesením č. 1031 z 13. júna 2002 a Výbor Národnej rady Slovenskej republiky pre financie, rozpočet a menu uznesením č. 986 zo 4. júna 2002. Výbor Národnej rady Slovenskej republiky pre obranu a bezpečnosť neprijal platné uznesenie, pretože nebol uznášaniaschopný. Z uznesení výborov Národnej rady Slovenskej republiky uvedených pod bodom III tejto správy vyplývajú tieto pozmeňujúce a doplňujúce návrhy: K čl. I: 1. Poznámka pod čiarou k odkazu 2 sa vypúšťa. Ide o legislatívnotechnickú úpravu, ktorá vyplýva z nového znenia § 5 ods. 5. Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie, rozpočet a menu, gestorský výbor odporúča schváliť. 2. V štvrtom bode v § 6a ods. 1 sa slová „1. júlom“ nahrádzajú slovami „1. septembrom“ a v ods. 2 sa slová „30. júna“ nahrádzajú slovami „31. augusta“. Odporúčaná zmena súvisí s návrhom na zmenu účinnosti zákona v čl. II. Ústavnoprávny výbor Národnej rady, Výbor Národnej rady pre financie, rozpočet a menu, gestorský výbor odporúča schváliť. 3. V čl. II sa slová „1. júla“ nahrádzajú slovami „1. septembra“. Termín účinnosti 1. júla 2002 je vzhľadom na začiatok 61. schôdze Národnej rady Slovenskej republiky 18. júna 2002 a jej rozsiahly program nereálny. Vzhľadom na čl. 102 ods. 1 písm. o) Ústavy Slovenskej republiky a čl. 6 ods. 7 a 8 legislatívnych pravidiel tvorby zákonov odporúčame termín účinnosti od 1. septembra 2002. Ústavnoprávny výbor Národnej rady, Výbor Národnej rady, gestorský výbor odporúča schváliť. O pozmeňujúcich a doplňujúcich návrhoch odporúča hlasovať spoločne k bodom 1 a 3 s návrhom gestorského výboru predmetné návrhy schváliť. Prosím, pán predsedajúci, aby ste otvorili rozpravu.